Na temelju članka 40. Statuta Općine Pitomača („Službene novine“ Općine Pitomača, broj 2/13. - pročišćeni tekst, 2/15 i 1/18), podnosim Općinskom vijeću Općine Pitomača slijedeće

**IZVJEŠĆE OPĆINSKOG NAČELNIKA OPĆINE PITOMAČA**

**ZA RAZDOBLJE OD 01.07. DO 31.12.2018. GODINE**

Ovim Izvješćem Općinsko vijeće Općine Pitomača izvješćujem o svom radu u predmetnom razdoblju te ću se u istom osvrnuti na najvažnije aktivnosti vezane uz isto:

1. **SAVJET OPĆINSKOG NAČELNIKA I KOLEGIJ NAČELNIKA**

U izvještajnom razdoblju, prema potrebi, nastavljeno je s održavanjem sjednica Savjeta Općinskog načelnika. Na sjednicama Savjeta se raspravljalo o aktualnoj općinskoj problematici, pojedinim inicijativama, prijedlozima, zahtjevima ili zamolbama, kako nadležnih upravnih odjela, ustanova, udruga i drugih subjekata, tako i pojedinaca. Praksa održavanja Kolegija Općinskog načelnika nastavljena je i u ovom izvještajnom razdoblju, osim u slučajevima kada je raspored prioritetnih aktivnosti određivao drugačiju dinamiku. Na sjednicama kolegija detaljnije su razrađivani zaključci doneseni na sjednicama Savjeta Općinskog načelnika, a također se rješavala aktualna općinska problematika, dane inicijative, prijedlozi, zahtjevi ili zamolbe.

Stručnu pripremu materijala za potrebe donošenja odluka mene kao Općinskog načelnika vršile su općinske službe, ustrojene odlukom Općinskog vijeća Općine Pitomača.

1. **PREDLAGANJE AKATA OPĆINSKOM VIJEĆU**

U izvještajnom razdoblju kao Općinski načelnik utvrdio sam i uputio Općinskom vijeću gotovo 80 prijedloga odluka i drugih općih i pojedinačnih akata, o kojima se raspravljalo na 4 sjednice Općinskog vijeća. Odluke koje su donošene definirale su poslovanje Općine Pitomača, općinskih proračunskih korisnika (Dječji vrtić Potočnica, Knjižnica i čitaonica Pitomača, Centar za kulturu Drago Britvić) i tvrtki u općinskom vlasništvu i suvlasništvu (Komunalno Pitomača d.o.o., Vodakom d.o.o., Plinkom d.o.o., Draft d.o.o., Solarpit d.o.o.), doticale su se problematike općinskog gospodarstva i turizma, komunalne infrastrukture, zaštite okoliša i energetske učinkovitosti, prostorno planskog uređenja, zaštite i spašavanja, kulture, školstva, zdravstva i socijale. Sve donesene odluke objavljene su u općinskom službenom glasilu Službene novine Općine Pitomača, u brojevima od 6/18 do 11/18.

**III. GOSPODARSTVO, TURIZAM I POLJOPRIVREDA**

Ovaj dio općinskih aktivnosti spada u najznačajnije područje općinskog djelovanja, no rezultati koji se ostvaruju još su uvijek nezadovoljavajući, budući sama općina ima vrlo malo mogućnosti da u ovom području napravi značajniji iskorak. Općina teži stvaranju kvalitetnijih uvjeta za rad poduzetnika i poljoprivrednika te se za isto kontinuirano poduzimaju određene aktivnosti (poticaji gospodarstvenicima i poljoprivrednicima, podizanje suradnje istih sa t.d. Draft d.o.o. Pitomača, pojačana suradnja sa Udruženjem obrtnika općine Pitomača…).

U predmetnom razdoblju svoje investiranje u poduzetničkoj zoni Rakitka u Kladarama započela je Virovitičko-podravska županija, početkom izgradnje poduzetničkog inkubatora uz sufinanciranje Ministarstva gospodarstva, a u sklopu projekta Mreža inkubatora Virovitičko-podravske županije. Nedugo nakon toga pitomačka tvrtka Herbarium d.o.o. započela je s izgradnjom svojeg pogona za proizvodnju čaja, a pred sam kraj prošle kalendarske godine i Općina Pitomača započela je sa svojom investicijom izgradnje reciklažnog dvorišta za koji su sredstva sufinanciranja osigurana od strane Ministarstva zaštite okoliša i energetike i Fonda za zaštitu okoliša i energetsku učinkovitost. Početkom 2019. godine sa izgradnjom svojeg pogona započela je i Alumontaža Pitomača d.o.o. Pitomača.

Ostali investitori u poduzetničku infrastrukturu na području općine, kao i svoju prezentaciju na sajmovima u zemlji ili inozemstvu, mogli su računati na općinsku investicijsku potporu (Poison City d.o.o. Otrovanec), a nastavljeno je i sa davanjem općinskih potpora u poljoprivrednoj proizvodnji (povrat sredstava za umjetno osjemenjivanje goveda, pregled na trihinelozu, izmjera državnog poljoprivrednog zemljišta…). Izrađeni prijedlog Programa raspolaganja državnim poljoprivrednim zemljištem na području općine Pitomača morao je na doradu, a s kontinuiranim rješavanjem imovinsko-pravnih odnos vezanih uz poljoprivredno zemljište, spomenuti Program stalno se nadograđuje.

Svim općinskim poduzetnicima i poljoprivrednicima otvorena su općinska vrata i pružena ruka suradnje, kako dužnosnika, tako i svih općinskih zaposlenika. Uz pomoć t.d. Draft d.o.o. osnovanog sa susjednim općinama Kloštar Podravski, Podravske Sesvete i Špišić Bukovica, kako lokalnoj samoupravi, tako i svim zainteresiranim pravnim i fizičkim osobama pružana je pomoć pri izradi prijava za javne natječaje resornih ministarstava i fondova EU.

Općina sufinancira i rad Lokalne akcijske grupe Virovitički prsten, osigurana je financijska pomoć radu Turističke zajednice općine Pitomača i funkcioniranju Turističkog ureda.

**IV. KOMUNALNI POSLOVI**

Najveći dio komunalnih poslova na području općine Pitomača obavlja se preko općinske komunalne tvrtke Komunalno Pitomača d.o.o. te specijaliziranih trgovačkih društava Vodakom d.o.o. (voda, odvodnja) i Plinkom d.o.o. (distribucija plina). Općina Pitomača sredstvima transfera prema navedenim tvrtkama pokušava nivo komunalnih i ostalih usluga namijenjenih krajnjim korisnicima, a to su žitelji naše općine, podići na višu razinu. Projektna dokumentacija za projekt Aglomeracija Pitomača ishođena je u potpunosti te je posebna pažnja posvećena pripremi dokumentacije za apliciranje za EU sredstva, što će biti jedna od velikih zadaća općine u periodu pred nama.

Zbog donošenja novih zakonskih propisa vezanih uz prikupljanje i odlaganje komunalnog otpada provođene su potrebne aktivnosti i donošene odluke kojima će se regulirati isto, vodeći pri tome računa da korekcije po pitanju cijene ove komunalne usluge budu najmanje moguće. Početak primjene očekuje se u prvom kvartalu iduće godine.

Nastavljeno je s korištenjem sredstava kroz programe Hrvatskog zavoda za zapošljavanje kroz mjeru javni rad, pa je tako do sredine prosinca sa šestomjesečnim radom prestalo 29 zaposlenih djelatnika koji su radili na revitalizaciji javnih površina u svim općinskim naseljima.

Općinska komunalna infrastruktura u kontinuitetu traži ulaganja u njeno održavanje, kako kroz sanaciju nerazvrstanih cesta na području općine Pitomača, tako i rekonstrukciju i održavanje javne rasvjete na području općine Pitomača. Uz sufinanciranje Hrvatskih voda provodi se i investicija izgradnje vodoopskrbnog sustava tzv. visoke zone naselja Velika Črešnjevica, Turnašica i Sedlarica, a njenim završetkom steći će se svi preduvjeti za opskrbu pitkom vodom svih rubnih dijelova navedenih naselja. Nastavljeno je i financiranje plaće tri skelara zaposlena na skeli Križnica.

**V. ZAŠTITA OKOLIŠA I ENERGETSKA UČINKOVITOST**

Posljednjih se godina i na području naše općine sve više pažnje posvećuje programima i projektima vezanim uz zaštitu okoliša i povećanje energetske učinkovitosti, odnosno korištenju obnovljivih izvora energije. Nastavljena je provedba projekta LIFE Old Drava iz programa LIFE+ koji je usmjeren na zaštitu okoliša i prirode, a glavnu mu aktivnost predstavlja revitalizacija starog toka rijeke Drave. Završeni su radovi na uređenju nadstrešnice za izletnike i poučne staze na jednoj od lokacija, kao i brane na Crnom jarku. Projekt čiji je nositelj Uprava nacionalnog parka Drava - Dunav iz Mađarske, a Općina Pitomača je ključni hrvatski partner (vrijednost projekta je 833.985 Eura od čega će 75% biti sufinancirano od strane EU) tako se približio svome kraju (do sredine iduće godine).

Budući je postojeće odlagalište komunalnog otpada Klisa zatvoreno, vršeno je redovito održavanje okruženja odlagališta otpada budući je sve učestalije neodgovorno odlaganje otpada na navedenoj lokaciji. S Fondom za zaštitu okoliša i energetsku učinkovitost potpisan je ugovor o financiranju izrade dokumentacije za sanaciju i zatvaranje, proveden je natječaj i odabran izrađivač iste te se radi na izradi potrebne projektne dokumentacije.

**VI. DRUŠTVENE DJELATNOSTI**

**A Predškolski odgoj i obrazovanje**

Rad Dječjeg vrtića Potočnica kontinuirano se prati osiguranje potrebnih financijskih sredstava, a u istom se osim redovnog programa vrtića održava i program predškole (mala škola). U promatranom razdoblju započeti su odobreni projekti povećanja energetske učinkovitosti (Ministarstvo graditeljstva i prostornoga uređenja) i uređenja dječjeg igrališta – II etapa (Ministarstvo za demografiju obitelj, mlade i socijalnu politiku), kao i projekt Igraonica sreće (Ministarstvo za demografiju obitelj, mlade i socijalnu politiku) kroz koji će se kvalitetnije organizirati produženi boravak djece u vrtiću (sportska igraonica, eko igraonica, igraonica engleskog jezika, dramska igraonica…).

Nastavljeno je sufinanciranje rada predškolske igraonice Osnovne glazbene škole Jan Vlašimsky Virovitica, Područne škole dr. Marijana Jergovića u Pitomači, koju je prosječno polazilo desetak polaznika.

**B Osnovnoškolsko, srednjoškolsko i visoko obrazovanje**

Javne potrebe u školstvu i u ovom dijelu proračunske godine Općina Pitomača pomogla je iz općinskog proračuna, kao i kroz otplatu glavnice i kamata po kreditu Slatinske banke namijenjenom za financiranje radova na izgradnji Srednje škole Stjepana Sulimanca u Pitomači. Sufinancirani su režijski troškovi Osnovne škole Petra Preradovića u Pitomači i Srednje škole Stjepana Sulimanca u Pitomači (besplatan najam ugostiteljskog praktikuma u zgradi PIOP-a te korištenje praktikuma poljoprivredne proizvodnje na prostoru bivše karaule Šašnato Polje). Općini je od strane Ministarstva regionalnog razvoja i fondova EU za sufinanciranje odobren i projekt izrade projektne dokumentacije za projekt Centar kompetentnosti za poljoprivredu, ekološku poljoprivredu i agroturizam u Pitomači, koji je u izradi od strane odabranog projektanta.

Općina Pitomača izdvaja značajna financijska sredstva za stipendije gotovo 100 polaznika viših i visokoškolskih institucija u zemlji i inozemstvu, koji imaju prebivalište na području općine Pitomača, a od kojih veliki dio svoje školovanje i nastavlja upravo zahvaljujući općinskoj potpori.

Nastavljeno je sufinanciranje prijevoza djece s posebnim potrebama sa područja općine Pitomača u Viroviticu (Centar za odgoj, obrazovanje i rehabilitaciju), mjesečne đačke putne karte za učenike srednjih škola (10%) koji imaju prebivalište na području općine Pitomača, kao i sufinanciranje rada Visoke škole za menadžment u turizmu i informatici.

**C Kultura i vjerske zajednice**

Izdvojena su potrebna financijska sredstva za program javnih potreba u kulturi, financiranje rada Centra za kulturu Drago Britvić i Knjižnice i čitaonice Pitomača. Sredstvima javnih potreba sufinanciran je rad udruga u kulturi sa područja općine Pitomača i ostalih udruga, izdvojena su sredstva za kapitalna ulaganja u kulturne objekte i održavanje prostora za njihov rad, a podmirivani su i režijski troškovi Glazbene škole Jan Vlašimsky Virovitica, Područna škola dr. Marijana Jergovića u Pitomači.

Nastavljena je provedba projekta Preradović & Csokonai u suradnji s mađarskim partnerom (grad Csurgo) na rekonstrukciji rodne kuće našeg velikog pjesnika u Grabrovnici, koja će svojim potpunim završetkom i stavljanjem u funkciju sredinom ove godine, postati kulturna atrakcija našeg kraja.

Započeta je provedba projekta Naš hod kroz vremeplov, financiran sredstvima Ministarstva za demografiju obitelj, mlade i socijalnu politiku, a kroz koji se našim žiteljima treće životne dobi omogućilo kvalitetnije provođenje slobodnog vremena kroz održavanje radionica pjesme, plesa i crtanja.

**D Sport i rekreacija**

Sportska zajednica općine Pitomača (SZOP) nositelj je ove programske djelatnosti kojoj Općina Pitomača poklanja zasluženu pažnju. Redovne aktivnosti sportskih i rekreacijskih udruga prati SZOP, a općina podržava i provođenje velikog broja jednokratnih aktivnosti ovih udruga koje nisu financijski popraćene od strane SZOP-a, kao i prijave projekata SZOP i sportskih udruga na natječaje Hrvatskog olimpijskog odbora.

**E Zdravstvo i socijalna skrb**

Skrb za što kvalitetniju zdravstvenu zaštitu žitelja naše općine provodi se kroz sada već dugogodišnje sufinanciranje dolazaka liječnika specijalista u općinski Dom zdravlja, sufinanciranje rada Zavoda za hitnu medicinu i pedijatrijske ordinacije u Pitomači, provedbu preventivne deratizacije i dezinsekcije, povrat sredstava za pregled na trihineloskopiju. Uspostavljena je i suradnja sa veterinarskom ambulantom Feliks d.o.o. Virovitica, u sklopu koje djeluje i sklonište za napuštene životinje, u kojem Općina Pitomača participira sa 30 mjesta.

Kroz suradnju sa Centrom za socijalnu skrb, u svim općinskim naseljima nastavljeno je s radom za opće dobro, kroz koji korisnici zajamčene minimalne naknade daju svoj doprinos zajednici. Gradska organizacija Crvenog križa Virovitica kvalitetan je partner u provedbi brige za stare i nemoćne. Nastavljeno je sa isplatom naknade rodiljama s područja općine Pitomača u iznosu od 1.000,00 kuna po novorođenom djetetu, kao i podmirenjem troškova stanovanja i isplatom jednokratnih pomoći socijalno ugroženim obiteljima sukladno Odluci o socijalnoj skrbi na području općine Pitomača. Pomoć socijalno ugroženim obiteljima dijelila se u vidu paketa sa prehrambenim i higijenskim potrepštinama za uskrsne blagdane, kao i onih mjesečno dobivenih od Gradske organizacije crvenog križa Virovitica, čiji rad Općina Pitomača značajno podržava.

Tijekom mjeseca prosinca ove godine poljoprivrednicima s područja općine isplaćena je i naknada za pretrpljenu štetu od elementarne nepogode.

**VII. VATROGASTVO I CIVILNA ZAŠTITA**

Program organizacije i provođenja zaštite i spašavanja, zbog tradicije, brojnosti i organiziranosti vatrogasnih postrojbi, kontinuirano od Općine Pitomača dobiva pažnju koju i zaslužuje, a naročito kroz financiranje redovnog rada Vatrogasne zajednice općine Pitomača, kao i sufinanciranje rada Gorske službe spašavanja i već spomenute Gradske organizacije crvenog križa Virovitica.

**VIII. EU PROJEKTI**

Na području općine Pitomača u promatranom razdoblju u provedbi su dva EU projekta, već otprije LIFE + Old Drava (Program LIFE +) te projekt Preradović & Csokonai (Interreg CBC Mađarska – Hrvatska), oba u suradnji s našim mađarskim partnerima.

**IX. FINANCIJE**

Ostvarenje proračunskih prihoda u promatranom razdoblju omogućilo je Općini Pitomača da svoje planirane aktivnosti na rashodovnoj strani općinskog proračuna ostvaruje bez potrebe dodatnog zaduživanja. Za investicije koje se sufinanciraju iz Operativnog programa konkurentnost i kohezija 2014.-2020. (reciklažno dvorište, energetska učinkovitost Dječjeg vrtića Potočnica, Preradović & Csokonai, Centar za posjetitelje Križnica), Općina Pitomača iskoristila je pruženu mogućnost i nominirala Ministarstvu regionalnog razvoja i fondova EU prijave za pokriće dijela vlastitog učešća u istima te je za iste povukla i 50% odobrenih sredstava sufinanciranja vlastitog učešća u istima.

**A Prisilna naplata potraživanja**

Izvršavajući obvezu naplate prihoda, odnosno duga s osnova dospjelih neplaćenih potraživanja, u izvještajnom razdoblju nastavljen je kontinuitet izdavanja rješenja o ovrsi za prisilnu naplatu duga komunalne naknade, kao i njen zakonom predviđen otpis, praćenje i naplata ostalih izdanih rješenje te slanje opomena za dospjela potraživanja. Nadalje kontinuirano se provode postupci promjene obveznika komunalne naknade i zaduživanje novih.

**B Pravomoćne sudske presude i sudske / izvansudske nagodbe**

Općina Pitomača kao umješač, uključena je u sudski postupaka tužitelja Hrvatski zavod za zdravstveno osiguranje protiv Jadransko osiguranje d.d. Zagreb, radi naknade štete, vrijednosti spora 113.144,92 kuna, a kao tužena u sporu tužitelja BM d.o.o. Pitomača protiv Općine Pitomača, za isplatu po osnovu nedostataka predane stvari, vrijednosti spora 115.000,00 kuna, a po povratu predmeta sa Vrhovnog suda.

**C Financijsko upravljanje i kontrola**

Financijsko upravljanje i kontrola u Općini Pitomača usklađeno je sa resornim Zakonom, uvođenjem ISO standarda unutarnje kontrole koju je izradila tvrtka Universal Adria d.o.o. Zagreb.

**X. OSTALE AKTIVNOSTI OPĆINSKOG NAČELNIKA**

**A** **Dostava akata na nadzor**

Sukladno članku 79. Zakona o lokalnoj i područnoj (regionalnoj) samoupravi, Uredu državne uprave u Virovitičko-podravskoj županiji i u ovom razdoblju dostavljeni su na nadzor opći akti Općinskog vijeća.

**B Ostvarivanje javnosti rada**

Rad Općinskog načelnika i Općine Pitomača je javan. Stoga je nastavljena praksa primanja građana utorkom i četvrtkom, informiranje građana putem općinske web stranice, Pitomog radija, Virovitičkog i Podravskog lista, Plave televizije te ostalih pisanih medija, prigodnih radijskih i televizijskih emisija.

Svojim djelovanjem u okviru zakonskih ovlasti i obveza, ja kao Općinski načelnik i moji zamjenici, poduzimali smo mjere i radnje kojima se maksimalno, u uvjetima opće gospodarske situacije i proračunskih mogućnosti moglo raditi za dobrobit Općine, odnosno njezinih građana. Planove i projekte koji nisu realizirani u izvještajnom razdoblju, realizirati ćemo u 2019. godine ovisno o priljevu financijskih sredstava u Općinski proračun.

KLASA: 021-02/18-01/

URBROJ: 2189/16-19-

Pitomača, 28. veljače 2019.

OPĆINA PITOMAČA

OPĆINSKI NAČELNIK:

Željko Grgačić

- P R I J E D L O G -

Na temelju članka 28. Statuta Općine Pitomača („Službene novine“ Općine Pitomača, broj 2/13 - pročišćeni tekst, 2/15. i 1/18) i Izvješća o radu Općinskog načelnika Općine Pitomače, Općinsko vijeće na 15. sjednici, održanoj \_\_\_\_\_\_\_ 2019. godine, donijelo je

***Z A K L J U Č A K***

1. Usvaja se Izvješće o radu Općinskog načelnika Općine Pitomača za razdoblje od 01.07. do 31.12.2018. godine.

2. Izvješće iz točke 1. ovog Zaključka prilaže se ovom Zaključku i čini njegov sastavni dio.

3. Ovaj Zaključak objaviti će se u „Službenim novinama“ Općine Pitomača.

KLASA: 021-02/19-01/03

URBROJ: 2189/16-19-2

Pitomača, \_\_\_\_\_\_\_\_\_\_ 2019.

OPĆINA PITOMAČA

OPĆINSKO VIJEĆE

PREDSJEDNIK:

Rikard Bakan,mag.oec.